Reiste i en familiegruppe på 7 personer.

Mirella møtte oss i Castellamare del Golfo. Møteplassen var greit forklart. Hun kjørte så foran oss til huset i Scopello. Hun er en meget hyggelig dame. Kommunikasjonen foregikk halvt på italiensk, halvt på engelsk. Det gikk helt fint.

For øvrig hjalp Mirella og datteren oss med bestilling av utflukter og alt annet som var nødvendig. Vi hadde en flott båt-uflukt fra Castellamare del Golfo til Scopello og Zingaro. Takk til vår utmerkete kaptein Mauro.

Villa la Vela svarte til forventningene. Stort hus, god parkering, AC i soverommene, en stor stue (som vi ikke brukte), og flere sitteområder under tak på terrassen. God plass til to personer i eget anneks bak huset. Vær oppmerksom på tilleggskostnad for strømforbruk ut over 150 kWh pr. uke. Vi brukte 250 kWh.

Eiendommen har et fantastisk bassengområde med plass til 10. Utsiketen fra bassenget er vakker i alle retninger - se bildene.

Villaen ligger skjermet, midt mellom landsbyen Scopello og sjøen, et steinkast fra Tonnara di Scopello. Det er også en privat badeplass knyttet til eiendommen. Denne hadde vi stor glede av, men vil ikke anbefale den for ikke svømmedyktige.

Det er også et stykke å gå til landsbyen og til nærmeste restaurant. Vi tok snarveien gjennom området til restauranten Molino di Scopello. Takk til dem for det.

Området er svært vakkert - naturopplevelsen lar seg vanskelig beskrive. Innenfor et par kilometer ligger flere lokale strender som bør besøkes. Guidaloca er den mest kjente, men vi vil spesielt anbefale Cala Mazzo di Sciacca.

Vi hadde også stor glede av den lokale nærbutikken - Market Scopello Di Dattolo, der halve butikken er ferskvareavdeling med et fantastisk utvalg av lokale råvarer. Ingenting mangler. Anbefaler også den tilknyttede grønnsakhandleren som selger lokale gjønnsaker og lokal vin fra tank. Hyggelig betjening. Det anbefales å ha øvd inn noen italienske gloser.